ক্ষমতায় আসার পর আওয়ামী লীগের নেতৃত্বাধীন মহাজোট সরকার রাজনৈতিক হয়রানিমূলক মামলা প্রত্যাহারের সুপারিশ করার জন্য একটি জাতীয় কমিটি গঠন করে। এই কমিটির বৈঠকে ১০ হাজার ২৯৩টি মামলা প্রত্যাহারের জন্য উত্থাপন করা হয়। এর মধ্যে কমিটি এ পর্যন্ত ছয় হাজার ৬৫৫টি মামলা প্রত্যাহারের সুপারিশ করেছে। তবে শীর্ষস্থানীয় সন্ত্রাসীসহ খুন বা ডাকাতির মতো ফৌজদারি অপরাধের মামলা প্রত্যাহারের সিদ্ধান্ত নেওয়ায় কমিটির কার্যক্রম নিয়ে প্রশ্ন উঠেছে। আবার অনেক মামলা প্রত্যাহারের ক্ষেত্রে অর্থের লেনদেন হয়েছে বলেও অভিযোগ উঠেছে। নিয়ম অনুসারে কমিটির সুপারিশের ভিত্তিতে রাষ্ট্রপক্ষের আইনজীবীরা আদালতে আবেদন করে এসব মামলা আর না চালানোর বিষয়টি আদালতকে জানান।